Hvad angår dok. nr. VI/5330/97 vedtaget af Kommissionen, som fastlægger retningslinjerne for anvendelse af finansielle korrektioner inden for rammerne af Den Europæiske Udviklings- og Garantifond for Landbruget (EUGFL), gælder, at selv om dok. nr. VI/5330/97 blev udstedt af Kommissionen i relation til EUGFL og, som det anføres i overskriften, indeholder retningslinjer for beregning af de finansielle følger ved udarbejdelsen af beslutningen om regnskabsafslutning for EUGFL, Garantisektionen, er der intet, der forbyder Kommissionen ligeledes at anvende dette dokument ved udøvelsen af de kompetencer, som artikel 31, stk. 1, i forordning nr. 1290/2005 giver den i forhold til regnskabsafslutningen for de fonde, der sikrer finansieringen af den fælles landbrugspolitik.

På området for regnskabsafslutning for de fonde, der sikrer finansieringen af den fælles landbrugspolitik, er det muligt for Kommissionen at anvende en fast korrektion, når det ikke er muligt præcist at fastslå det af Unionen lidte tab. I denne forbindelse fastsætter dok. nr. VI/5330/97, vedtaget af Kommissionen, som fastlægger retningslinjerne for anvendelse af finansielle korrektioner med henblik på beregningen af de udgifter, der skal udelukkes fra fællesskabsfinansiering, en fast korrektion på 5%, når alle hovedkontroller foretages, men bl.a. ikke med den grundighed, der er krævet i de gældende forordninger, da det med rimelighed kan konkluderes, at disse kontroller ikke giver tilstrækkelig sikkerhed for ansøgningernes retmæssighed, og at risikoen for fondene er betydelig.

Når en mangelfuld hovedkontrol påvirker kontrollen med berettigelsen af den finansielle støtte til arealet, såsom utilstrækkeligheder vedrørende oplysninger indeholdt i det geografiske informationssystem og systemet til identifikation af marker (LPIS-GIS), er Kommissionen berettiget til at anvende en fast korrektion på samtlige foretagne betalinger, som potentielt kan påvirkes af utilstrækkeligheden af den pågældende hovedkontrol. Det fremgår af artikel 36, stk. 1, i forordning nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere, at støtten under enkeltbetalingsordningen udbetales for betalingsrettigheder med et tilsvarende antal støtteberettigede hektar. Tilsvarende giver enhver betalingsrettighed ledsaget af en støtteberettiget hektar i henhold til forordningens artikel 44, stk. 1, ret til betaling af det ved betalingsrettigheden fastsatte beløb. Følgelig svarer det støttebeløb, der tildeles i henhold til enkeltbetalingsordningen, til enhedsværdien af aktiverede betalingsrettigheder, dvs. med støtteberettigede hektar. Det følger heraf, at en fejl med hensyn til fastlæggelsen af støtteberettigede arealer under alle omstændigheder påvirker støttebeløbet. Følgelig kan en uregelmæssighed ved LPIS-GIS, der påvirker kontrollen med støtteberettigelsen af anmeldte arealer, potentielt påvirke enhver foretaget betaling.

Det fremgår ligeledes af dok. nr. VI/5330/97, at korrektionssatsen skal anvendes på den del af udgifterne, hvor risikoen bestod. Når manglen skyldes en medlemsstats undladelse af at indføre et passende kontrolsystem, skal korrektionen som følge af korrektionens faste karakter foretages for den samlede udgift, der henhører under den pågældende foranstaltning. Ifølge samme dokument skal korrektionen, hvor der er grund til at formode, at manglen er begrænset til et amts eller en regions anvendelse af det kontrolsystem, som medlemsstat en har indført, begrænses til de udgifter, der henhører under nævnte amt eller region.

Endvidere er anvendelsen af en fast korrektion på 5% på alle de udgifter, der afholdes i et medlemsstats amt, så meget desto mere relevant, når henses til vigtigheden af regelmæssighed for så vidt angår LPIS-GIS. Identifikationen af landbrugsparceller og kontrollen med arealers støtteberettigelse udgør nemlig et nøgleelement i den korrekte anvendelse af en ordning, der er knyttet til arealet. Utilstrækkeligheder ved LPIS-GIS, såsom ikke-tilstrækkelig præcision med hensyn til de deri indeholdte oplysninger, som påvirkede gennemførelsen af den administrative kontrol, og den kontrol på stedet, der blev foretaget med henblik efterprøve støtteberettigelsen af de anmeldte arealer, indebærer i sig selv en betydelig risiko for tab for EU-budgettet.

(jf. præmis 55-57, 66, 67 og 72)